CELEX: 32019D1282
Language: sl
Date: 2019-07-29 00:00:00
Title: Izvedbeni sklep Komisije (EU) 2019/1282 z dne 29. julija 2019 o razveljavitvi Izvedbenega sklepa 2014/246/EU o priznavanju pravnega in nadzornega okvira Argentine za enakovrednega zahtevam Uredbe (ES) št. 1060/2009 Evropskega parlamenta in Sveta o bonitetnih agencijah (Besedilo velja za EGP.)

30.7.2019   
               
               
                  SL
               
               
                  Uradni list Evropske unije
               
               
                  L 201/37
               
            
         IZVEDBENI SKLEP KOMISIJE (EU) 2019/1282
         z dne 29. julija 2019
         o razveljavitvi Izvedbenega sklepa 2014/246/EU o priznavanju pravnega in nadzornega okvira Argentine za enakovrednega zahtevam Uredbe (ES) št. 1060/2009 Evropskega parlamenta in Sveta o bonitetnih agencijah
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (ES) št. 1060/2009 Evropskega parlamenta in Sveta z dne 16. septembra 2009 o bonitetnih agencijah (1) in zlasti člena 5(6) Uredbe,
         ob upoštevanju naslednjega:
         
                     (1)
                  
                  
                     V skladu s členom 5(6) Uredbe (ES) št. 1060/2009 ima Komisija pooblastilo, da sprejme odločitev o enakovrednosti, v okviru katere poda izjavo, da pravni in nadzorni okvir tretje države zagotavlja, da bonitetne agencije, ki imajo dovoljenje oziroma so registrirane v tej tretji državi, izpolnjujejo pravno zavezujoče zahteve, ki so enake zahtevam iz navedene uredbe in v zvezi s katerimi se opravlja učinkovit nadzor in izvrševanje v tej tretji državi. Da bi veljal za enakovrednega, mora pravni in nadzorni okvir tretje države izpolnjevati vsaj tri pogoje, določene v členu 5(6) Uredbe (ES) št. 1060/2009.
                  
               
                     (2)
                  
                  
                     Komisija je 28. aprila 2014 sprejela Izvedbeni sklep 2014/246/EU (2), v katerem je ugotovila, da so navedeni trije pogoji izpolnjeni, in priznala argentinski pravni in nadzorni okvir za bonitetne agencije za enakovrednega zahtevam iz takrat veljavne Uredbe (ES) št. 1060/2009.
                  
               
                     (3)
                  
                  
                     Argentinski pravni in nadzorni okvir še vedno izpolnjuje tri pogoje, ki so bili prvotno določeni v členu 5(6) Uredbe (ES) št. 1060/2009. Vendar je Uredba (EU) št. 462/2013 Evropskega parlamenta in Sveta (3) uvedla dodatne zahteve za bonitetne agencije, registrirane v Uniji, zaradi česar se je pravni in nadzorni sistem za navedene bonitetne agencije zaostril. Te dodatne zahteve vključujejo pravno zavezujoča pravila za bonitetne agencije v zvezi z obeti glede bonitetnih ocen, obvladovanjem nasprotij interesov, zahtevami glede zaupnosti, kakovostjo metodologij bonitetnega ocenjevanja ter predstavitvijo in razkritjem bonitetnih ocen.
                  
               
                     (4)
                  
                  
                     V skladu s točko (1)(b) drugega odstavka člena 2 Uredbe (EU) št. 462/2013 se dodatne zahteve za namene ocenjevanja enakovrednosti pravnega in nadzornega okvira tretjih držav uporabljajo od 1. junija 2018.
                  
               
                     (5)
                  
                  
                     Na podlagi tega je Komisija 13. julija 2017 Evropski organ za vrednostne papirje in trge (v nadaljnjem besedilu: ESMA) zaprosila za nasvet o enakovrednosti pravnega in nadzornega okvira med drugim Argentine s temi dodatnimi zahtevami, uvedenimi z Uredbo (EU) št. 462/2013, ter njegovo mnenje o pomembnosti razlik.
                  
               
                     (6)
                  
                  
                     ESMA je v svojem strokovnem nasvetu, objavljenem 17. novembra 2017, ugotovil, da argentinski pravni in nadzorni okvir ne vključuje zadostnih določb, ki bi izpolnjevale cilje dodatnih zahtev, uvedenih z Uredbo (EU) št. 462/2013.
                  
               
                     (7)
                  
                  
                     Uredba (EU) št. 462/2013 v členu 3(1)(w) Uredbe (ES) št. 1060/2009 uvaja opredelitev obetov glede bonitetnih ocen in razširja nekatere zahteve, ki se uporabljajo za bonitetne ocene, na obete glede bonitetnih ocen. Čeprav so obeti glede bonitetnih ocen značilni za trg bonitetnih ocen, argentinski pravni in nadzorni okvir ne vključuje takšnih določb. Glede na to, da obeti glede bonitetnih ocen niso vključeni v obseg nadzora državne komisije za vrednostne papirje (Commission Nacional de Valores – CNV) nad bonitetnimi agencijami, ta ne more zahtevati informacij v zvezi z njimi.
                  
               
                     (8)
                  
                  
                     Da bi okrepili videz neodvisnosti bonitetnih agencij v razmerju do ocenjevanih subjektov, Uredba (EU) št. 462/2013 v členu 6(4) ter členih 6a in 6b Uredbe (ES) št. 1060/2009 pravila o nasprotjih interesov razširja na tista nasprotja interesov, ki jih povzročijo delničarji ali družbeniki na pomembnih položajih v bonitetni agenciji. Argentinski pravni in nadzorni okvir od bonitetne agencije sicer zahteva, da vzpostavi ustrezne in učinkovite organizacijske in upravne postopke za preprečevanje, odkrivanje, odpravljanje in razkrivanje vseh nasprotij interesov. Vendar argentinski pravni in nadzorni okvir od bonitetnih agencij izrecno ne zahteva, da morajo upoštevati nasprotja interesov v zvezi z delničarji. Zato ne vsebuje zahtev, s katerimi bi se bonitetnim agencijam prepovedala izdaja bonitetne ocene za subjekt, ki ima v njej več kot 10-odstotni delež, ali opravljanje posvetovalnih ali svetovalnih storitev za subjekt, ki ima v njej več kot 5-odstotni delež.
                  
               
                     (9)
                  
                  
                     Uredba (EU) št. 462/2013 uvaja nove določbe za zagotovitev, da se zaupni podatki uporabljajo samo za namene, povezane z dejavnostmi bonitetnega ocenjevanja, in so zaščiteni pred goljufijo, krajo ali zlorabo. V ta namen člen 10(2a) Uredbe (ES) št. 1060/2009 določa, da morajo bonitetne agencije vse bonitetne ocene, obete glede bonitetnih ocen in s tem povezane informacije do razkritja javnosti obravnavati kot notranje informacije. Argentinski pravni in nadzorni okvir določa podrobne zahteve v zvezi z ukrepi, ki jih morajo bonitetne agencije sprejeti za varovanje zaupnih informacij v zvezi z izdajatelji. Torej je vzpostavljen verodostojen okvir za zaščito pred zlorabo zaupnih informacij.
                  
               
                     (10)
                  
                  
                     Cilj Uredbe (EU) št. 462/2013 je povečati raven preglednosti in kakovosti metodologij bonitetnega ocenjevanja. V odstavku 3 pododdelka I oddelka D Priloge I k Uredbi (ES) št. 1060/2009 se uvaja obveznost, da morajo bonitetne agencije ocenjevanemu subjektu dati možnost, da pred objavo bonitetne ocene ali obetov glede bonitetne ocene opozori na morebitne stvarne napake. Argentinski pravni in nadzorni okvir bonitetnih agencij ne obvezuje, da ocenjevanemu subjektu omogočijo pregled bonitetne ocene pred objavo. Bonitetna ocena mora biti zaradi zaščite vlagateljev in za zagotavljanje, da je trg nemudoma obveščen o vsaki spremembi bonitetne ocene, objavljena takoj, ko jo odobri pristojni odbor.
                  
               
                     (11)
                  
                  
                     Uredba (EU) št. 462/2013 v člen 8(5a) in (6)(aa) in (ab) ter (7) Uredbe (ES) št. 1060/2009 uvaja zaščitne ukrepe za zagotovitev, da nobena sprememba metodologij bonitetnega ocenjevanja ne privede do manj strogih metodologij. Med argentinskim pravnim in nadzornim okvirom ter okvirom Unije obstajajo opazne razlike. Čeprav argentinski pravni in nadzorni okvir vsebuje zahteve, da se bonitetne ocene izdajajo le v skladu z objavljenimi metodologijami in da se metodologije redno pregledujejo, ne vsebuje izrecne zahteve, da se bonitetne agencije posvetujejo o spremembah svojih metodologij ali popravijo napake v njih. Prav tako ne vsebuje zahteve po obveščanju vseh prizadetih ocenjevanih subjektov o napakah v metodologiji bonitetnega ocenjevanja.
                  
               
                     (12)
                  
                  
                     Uredba (EU) št. 462/2013 zaostruje zahteve glede predstavljanja in razkrivanja bonitetnih ocen. V skladu s členom 8(2) in odstavkom 2a pododdelka I oddelka D Priloge I k Uredbi (ES) št. 1060/2009 bonitetna agencija razkritje metodologij, modelov in ključnih predpostavk bonitetnega ocenjevanja pospremi z jasnimi in lahko razumljivimi navodili, ki pojasnjujejo vse predpostavke, parametre, omejitve in negotovosti glede modelov in metodologij bonitetnega ocenjevanja, uporabljenih v postopku bonitetnega ocenjevanja. Argentinski pravni in nadzorni okvir vsebuje določbe, ki zagotavljajo, da bonitetne agencije zagotovijo zadostna navodila, ki uporabnikom bonitetnih ocen omogočajo razumevanje teh ocen. Vendar pa ne zahteva izrecno, da bonitetne agencije vanje vključijo le informacije, ki so pomembne za bonitetno oceno ocenjenega subjekta. Prav tako se ne zahteva, da bonitetna agencija v bonitetni oceni poudari, da je bonitetna ocena mnenje agencije in da bi se bilo treba nanjo zanašati le do določene meje.
                  
               
                     (13)
                  
                  
                     Z namenom krepitve konkurence in omejitve obsega nasprotij interesov v sektorju bonitetnih agencij Uredba (EU) št. 462/2013 v pododdelku II oddelka E Priloge I k Uredbi (ES) št. 1060/2009 uvaja zahtevo, da honorarji, ki jih bonitetne agencije zaračunajo za bonitetno ocenjevanje in pomožne storitve, ne smejo biti diskriminatorni in da morajo temeljiti na dejanskih stroških. Zahteva, da morajo bonitetne agencije razkriti nekatere finančne podatke. Argentinska pravna in nadzorna ureditev od bonitetnih agencij zahteva samo, da regulativnim organom zagotovijo informacije o honorarjih, ki jih zaračunajo za svoje bonitetne storitve za vsako stranko, pri čemer morajo razlikovati subjekt in/ali instrument in vrednostni papir. Bonitetne agencije morajo na svojih spletnih mestih razkriti najnižje in najvišje honorarje za svoje storitve bonitetnega ocenjevanja, da zagotovijo, da so stranke pošteno obravnavane, vendar pa se ne zahteva, da morajo honorarji, zaračunani strankam, temeljiti na stroških in da ne smejo biti diskriminatorni.
                  
               
                     (14)
                  
                  
                     Z vidika preučenih dejavnikov argentinski pravni in nadzorni okvir za bonitetne agencije ne izpolnjuje vseh pogojev za enakovrednost, določenih v drugem pododstavku člena 5(6) Uredbe (ES) št. 1060/2009. Zato se ne more šteti za enakovrednega pravnemu in nadzornemu okviru, vzpostavljenem z navedeno uredbo.
                  
               
                     (15)
                  
                  
                     Izvedbeni sklep 2014/246/EU bi bilo zato treba razveljaviti.
                  
               
                     (16)
                  
                  
                     Ukrepi iz tega sklepa so v skladu z mnenjem Evropskega odbora za vrednostne papirje –
                  
               SPREJELA NASLEDNJI SKLEP:
         
            Člen 1
            Izvedbeni sklep 2014/246/EU se razveljavi.
         
         
            Člen 2
            Ta sklep začne veljati dvajseti dan po objavi v Uradnem listu Evropske unije.
         
         
            V Bruslju, 29. julija 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 302, 17.11.2009, str. 1.
         
            (2)  Izvedbeni sklep Komisije 2014/246/EU z dne 28. aprila 2014 o priznavanju pravnega in nadzornega okvira Argentine za enakovrednega zahtevam Uredbe (ES) št. 1060/2009 Evropskega parlamenta in Sveta o bonitetnih agencijah (UL L 132, 3.5.2014, str. 68).
         
            (3)  Uredba (EU) št. 462/2013 Evropskega parlamenta in Sveta z dne 21. maja 2013 o spremembi Uredbe (ES) št. 1060/2009 o bonitetnih agencijah (UL L 146, 31.5.2013, str. 1).